12 የመንገድ ስራ ተቋራጮች ኮሮናን ለመከላከል ከ15 ሚሊዬን ብር በላይ ድጋፍ አደረጉ
 አዲስ አበባ፡- የኮሮና ቫይረስ ወረርሽኝን ከመዋጋት አንጻር የሚከናወነውን ተግባር ለመደገፍ 12 የአገር በቀል የመንገድ ግንባታ ዘርፍ ተቋራጮች 15 ሚሊዬን 300ሺህ ብር ድጋፍ አደረጉ፡፡ ተቋራጮቹ በዚህ መልኩ ለወገን ደራሽነታቸውን ያሳዩበት ድጋፍ ትልቅ ቢሆንም፤ ከዘርፉ ስፋትና ከተዋናዮች ብዛት አኳያ የላቀ ስራና ሃላፊነት መወጣት እንደሚጠበቅባቸውም ተጠቁሟል::  ተቋራጮቹ የቫይረሱን ስርጭት ለመግታትና ለመከላከል የተጀመረውን ዘመቻ ለማገዝ የገንዘብ ድጋፉን ትናንት በኢትዮጵያ መንገዶች ባለስልጣን ተገኝተው ለብሔራዊ ድጋፍ አስተባባሪ ኮሚቴ አስረክበዋል፡፡ በዚህም መሰረት ሰንሻይን ኮንስትራክሽን፣ አለማየሁ ከተማ፣ ኤን.ኬ.ኤች ኮንስትራክሽን፣ ተክለብርሃን አምባዬ እና ዮቴክ ኮንስትራክሽን እያንዳንዳቸው ሁለት ሚሊዬን ብር፤ ራማ ኮንስትራክሽን፣ ሜልኮን ኮንስትራክሽን፣ እንይ ኮንስትራክሽን እና ማርካን ኮንስትራክሽን እያንዳንዳቸው አንድ ሚሊዬን ብር፤ ፓወርኮን ኮንስትራክሽን እና ዮናብ ኮንስትራክሽን እያንዳንዳቸው 500 ሺህ ብር፤ እንዲሁም ራባ እና ልጆቹ ኃ.የተ.የግ.ማህበር ደግሞ 300ሺህ ብር ማበርከታቸው ተገልጿል፡፡  የሰላም ሚኒስትር ዴኤታ እና የብሔራዊ ድጋፍ አሰባሳቢ ኮሚቴ ሰብሳቢ አምባሳደር ምስጋኑ አርጋ ድጋፉን በተረከቡበት ወቅት እንደገለጹት፤ ድጋፉ ዜጎችን የመታደግ እርምጃ ቢሆንም ለሌሎች ሳይሆን ለራስ የሚደረግ የህልውና ጉዳይ ነው፡፡ አገር በቀል የመንገድ ስራ ተቋራጮችም በዚህ ደረጃ ጥሪውን ተቀብለው ድጋፍ ለማድረግ የወሰዱት እርምጃ የሚመሰገንና የሚበረታታ ነው፡፡  አምባሳደር ምስጋኑ እንደገለጹት፤ የትኛውም ስራ የሚኖረው ኢኮኖሚው ሲነቀሳቀስ፤ የአገርም ሆነ የዜጎች ደህንነት ሲረጋገጥ ነው፡፡ በዚህ ሁኔታ እነዚህ የአገር በቀል ተቋራጮች የወደፊት እጣ ፈንታቸው ከኢኮኖሚው እና ከዜጎች ህልውና መረጋገጥ ጋር የተያያዘ ነው፡፡ ለዚህ ደግሞ ችግሩ በአጭር ጊዜ እንዲቋጭ ሁሉም የድርሻውን ሊወጣ ይገባል፡፡ ሆኖም ይህ የማይሆንና አሁን ላይ ተጽዕኖው እየታየ የመጣው ኢኮኖሚም በዚሁ ከቀጠለ ኢኮኖሚው ተንገራግጮ የሚቆምበት፤ የስራ አጥነትም የሚስፋፋበት እድል የሰፋ ይሆናል ያሉት አምባሳደር ምስጋኑ፣ ይሄንን ማስቆም እንዲቻል ሁሉም ዜጋ፣ ወደ ጤንነቱ፣ ወደተረጋጋ ህይወቱና ወደ ምርታመነት መመለስ እንዲችል ሁሉም የበኩሉን ሊያበረክት ይገባል ብለዋል፡፡  በተለይም የኮንስትራክሽን ዘርፉ ከፍተኛ ቀጣሪና ሁሉም ጋር የሚደርስ እንደመሆኑ ይህ ዘርፍ ስራ ካቆመ በአገር ኢኮኖሚ ላይ ከፍተኛ ጉዳት የሚያመጣ እንደመሆኑ ይህ እንዳይሆን በመንገድ ግንባታው ዘርፍ ያሉ ተቋራጮች ከፍተኛ ድጋፍ ማድረግ ይጠበቅባቸዋል ብለዋል፡፡ እነዚህን አገር በቀል የመንገድ ስራ ተቋራጮችን ያስተባበራችሁም ሆነ ጥሪውን ተቀብላችሁ በጎ ምልሻችሁን የሰጣችሁ ተቋራጮች ምስጋና ይገባችኋል ያሉት አምባሳደር ምስጋኑ፤ ድጋፉ ቀጣይነት ሊኖረውና ሁሉንም ባሳተፈ መልኩ ሊሆን እንደሚገባው ተናግረዋል::  በእለቱ ያበረከቱት የ15ሚሊዬን 300 ሺህ ብር ድጋፍም ትልቅ ድጋፍ መሆኑን በመጠቆምም፤ ከዘርፉ ስፋትና በዘርፉ ከተሰማሩ ተዋንያኖች አኳያ ብዙ መስራት ስላለባቸው ኮሚቴው ስራውን አጠናክሮ መቀጠል፣ ያልተሳተፉ ኩባንያዎችም እንዲሳተፉ ማድረግ እንዳለበት አሳስበዋል፡፡ የኢትዮጵያ መንገዶች ባለስልጣን ዋና ዳይሬክተር እና የብሔራዊ ድጋፍ አሰባሳቢ ኮሚቴ አባል የሆኑት ኢንጂነር ሃብታሙ ተገኘ ደግሞ፤ የወረርሽኙ ዋና አገዳ የሕይወትና የጤና ብቻ ሳይሆን፤ የማህበራዊና ኢኮኖሚያዊ ቀውስ ጭምር እየፈጠረ ያለ ነው፡፡ በእስካሁኑ ሂደት መንግስት ባለው አቅም ከሚያከናውነው ተግባር በተጓዳኝ ግለሰቦችና የግሉ ዘርፍ ሰፊ ድጋፍ እያደረገ ይገኛል፡፡ በብሔራዊ ደረጃ የሚንቀሳቀሱ አገር በቀል የመንገድ ስራ ተቋራጮች የቫይረሱን ወረርሽን ከመከላከል አኳያ በዚህ መልኩ ተነሳሽነቱን በራሳቸው ወስደው በመንቀሳቀስ ድጋፍ ማድረጋቸው የሚያስመሰግናቸው ተግባር ነው፡፡  አሁንም የወረርሽኙ አደጋ ምን ሊሆን እንደሚችል ከአሁኑ መተንበይ ባይቻልም ይሄው ወገናዊ ድጋፍና እርዳታ ተጠናክሮ የበለጠ ሊቀጥል ይገባል፡፡ በሰንሻይን ኢንቨስትመንት ግሩፕ የሰንሻይን ኮንስትራክሽን ባለቤትና ፕሬዚዳንት እንዲሁም የብሔራዊ ኮሚቴው አባል ዶክተር ሳሙኤል ታፈሰ በበኩላቸው እንደሚሉት፤ ችግሩ በዓለም ላይ የመጣ ነው፡፡ በኢትዮጵያ ደግሞ ችግሩ እየከፋ ከሄደ የሚያስከትለው አደጋ የከፋ ነው የሚሆነው፡፡  ይሄን ተገንዝቦ በመንገድ ስራ ላይ የተሰማሩ አገር በቀል ተቋራጮች ያደረጉት ድጋፍ የመጀመሪያ ዙር ሲሆን፤ በቀጣይ ተጨማሪ ሃይል በማሰባሰብ እንደ ችግሩ ስፋት እየታየ በየደረጃው ድጋፍ የሚደረግ ይሆናል፡፡ ዶክተር ሳሙኤል እንደሚሉት፤ ከዚህ ድጋፍ ባለፈ የመንገድ ስራ ዘርፉ በስሩ ሰፊ የሰው ሃይል የያዘና ከአዲስ አበባ ውጪ ተወጥቶ የሚሰራ እንደመሆኑ በርካታ አከባቢዎችንም ስለሚደርስ ይሄን ታሳቢ ያደረገ ተግባር እየተከናወነ ይገኛል፡፡ በመሆኑም በመንግስት በሚሰጠው አቅጣጫና በጤና ጥበቃ ምክረ ሀሳብ መሰረት በእያንዳንዱ ቦታ ላይ ከእጅ ማስታጠብ ጀምሮ ሌሎችም የመከላከል ስራዎች እየተከናወኑ ናቸው፡፡አዲስ ዘመን ሚያዝያ 2/2012
ወንድወሰን ሽመልስ